אין תמונה חופשיתאין תמונה חופשית
**דריה שועלי** (נולדה ב-1973) היא סופרת, אשת תקשורת ויזמית ישראלית.

ביוגרפיה
--------

שועלי נולדה וגדלה בתל אביב עם אימה, לאחר שהוריה התגרשו כשהייתה בת 3. אביה, אמציה שועלי, ממקימי הימ"מ, נישא מחדש ומנישואים אלה נולדו 9 אחים ואחיות למחצה של דריה.

לאחר שירותה הצבאי במודיעין חיל האוויר למדה לתואר ראשון בפילוסופיה באוניברסיטת תל אביב, ובמקביל החלה לעבוד בתחום התקשורת.

קריירה מקצועית
--------------

### עיתונאית

לאחר שחרורה הצבאי הגישה שועלי תוכנית ברדיו האזורי, וכתבה למקומון זמן תל אביב. כשעזבה את התפקיד ניסתה להתקבל לתפקיד משכתבת למוסף הכלכלי של עיתון הארץ, אך מכיוון שהתפקיד אויש כבר הוצע לה להשתלב כמתרגמת, ומשם התקדמה, במקביל ללימודיה באוניברסיטה, לתפקיד עורכת חדשות חוץ, בין היתר במהלך פיגועי 11 בספטמבר. לאחר מכן עברה לשמש כסגנית עורכת של מגזין טיים אאוט תל אביב, ובשנת 2004 מונתה לתפקיד ראש מערכת החדשות של אתר וואלה. במקביל יצרה יחד עם שני מלמד את תוכנית המערכונים הנשית "אפידורל" ששודרה ב-yes.

בשנת 2005, לאחר שהייתה אחראית לסיקור החדשותי של ההתנתקות מרצועת עזה ב"וואלה", הקימה את מגזין הנשים "עלמה" מבית ידיעות אחרונות וערכה אותו בשנתו הראשונה.

תחנתה האחרונה בשוק התקשורת הישראלי הייתה כסגנית עורך מוסף הארץ, תפקיד בו החזיקה בשנים 2006–2007. לאחר שעברה להתגורר בארצות הברית תיעדה עבור העיתון את מסעותיה במדינה.

### יזמת

ב-2007 החליטה שועלי לעזוב את עבודתה ב"הארץ" כדי להגשים חלום ולהקים עם חברתה יעל גבעון ועם יריב חבוט, מייסד ישראבלוג, את האתר Sense of Fashion - זירת מסחר בינלאומית למעצבי אופנה צעירים.

ההשקעה הראשונית באתר הייתה 50 אלף דולר של המשקיע היהודי-אמריקני ג'ף פולבר, ובתוך 3 שנים גייסה שועלי 1.5 מיליון דולר. עד ל-2016 גייסה החברה בניהולה 3.5 מיליון דולר, העסיקה 14 עובדים בשתי יבשות, והובילה את שועלי לגור בניו יורק.

ב-2012 ייסדה את חברת Grab It, פלטפורמת מסחר מקוון לעסקים קטנים ובינוניים, ושימשה בה כסמנכ"לית שיווק. בשנת 2013 הצטרפה כמנהלת תוכן שיווקי לחברת dapulse - לימים ענקית התוכנה מאנדיי.

ב-2022 הצטרפה שועלי לצוות הקהילה והתוכן של חברת ההזנק Spacemesh המפתחת מטבע קריפטו הזמין גם לבעלי הכנסה נמוכה ללא ידע טכנולוגי מוקדם או ציוד מתוחכם.

### סופרת ומתרגמת

בשנת 2022 יצא רומן הביכורים שלה, "כליא ברק", המתרחש במהלך מבצע צוק איתן ובמרכזו דמותה של מזל מוריס, חוקרת פרטית מכורה למין. לדבריה של שועלי דמותה של מוריס צפויה תככב בעתיד גם בספר המשך.

עוד קודם לכן תרגמה שועלי מספר ספרים מאנגלית לעברית, וערכה ספרים ותרגומים לעברית:

* **בשביל הדברים הטובים** מאת עידית שכטר פייל (עריכה, 2002)
* **קפה למה** מאת ג'ון סטרלקי (תרגום, 2006)
* **אינטליגנציה: מבוא קצר מאוד** מאת איאן דירי (תרגום, 2006)
* **הולדת העונג** מאת קרול גיליגן (תרגום, 2006)
* **קזינו רויאל** מאת איאן פלמינג (עריכת תרגום, 2006)
* **מטריקס ופילוסופיה: ברוכים הבאים למדבר של הממשי** (עריכת המהדורה העברית, 2007)
* **הסימפסונים ופילוסופיה: ה"דו!" של הומר** (עריכת המהדורה העברית, 2007)
* **פרח ברים** מאת ליה ג'ייקובסון (תרגום, 2009)
* **הורות ללא רגשות אשם** מאת עמוס רולידר (עריכה, 2011)
* שבילים ארוכים בישראל מאת יעקב סער ויגיל הנקין (עריכה לשונית, מהדורות 2017 ו-2021)

חיים אישיים
-----------

שועלי התחתנה בגיל 24 אולם התגרשה כעבור שנתיים. מאז 2006 היא נמצאת בזוגיות עם העיתונאי והבמאי נועם שיזף והשניים הורים לשני בנים ובת.

אחיה למחצה הוא המשורר והסופר רעואל שועלי, ואחותה למחצה היא הזמרת והמלחינה רות שועלי עוד אח למחצה הוא אביתר שועלי ועוד הוא אימרי שועלי שניהם מרכיבים את צמד הראפ הומוריסטי מלכים א' מלכים ב'

קישורים חיצוניים
----------------

* דריה שועלי, ברשת החברתית פייסבוק

 דריה שועלי, ברשת החברתית פייסבוק

 דריה שועלי, ברשת החברתית אינסטגרם

 דריה שועלי, ברשת החברתית אקס (טוויטר)

 דריה שועלי, ברשת החברתית LinkedIn

רשימת הפרסומים של דריה שועלי, בקטלוג הספרייה הלאומית

הערות שוליים
------------

1. 1 2  ליאורה שוסטר, עושה כניסה: ראיון חסר עכבות עם דריה שועלי, באתר מגזין "את", ‏28 ביולי 2009
2. ↑  אפידורל (2004), באתר אידיבי
3. ↑  בלייזר הוא מלך המגזינים, עלמה ומותק מנסים לחקות את ההצלחה, באתר העין השביעית
4. ↑  "מקצף גל ועננה". *הארץ*. נבדק ב-2023-03-06.
5. ↑  "לא יוצאת מהאופנה". *הארץ*. נבדק ב-2023-03-06.
6. ↑  מריאנה בננסון, מצעד העשור: דריה שועלי, באתר מצעד העשור: דריה שועלי, ‏2016-01-26
7. ↑  ""כנשים, אנחנו צריכות לתת הזדמנויות"". *הארץ*. נבדק ב-2023-03-06.
8. ↑  Yael Kochman, When fashion meets technology in Israel, blogs.timesofisrael.com (באנגלית אמריקאית)
9. ↑  Don’t be afraid to take on your biggest competitor: How to get users with provocative marketing, VentureBeat, ‏2014-08-15 (באנגלית אמריקאית)
10. 1 2  ""עניין אותי להתעסק עם אישה שהמיניות שלה לא מודחקת ולא ממושטרת"". *הארץ*. נבדק ב-2023-03-06.